
PATVIRTINTA
Šakių rajono savivaldybės 
administracijos direktoriaus
2020 m. gruodžio 8 d.
įsakymu Nr. AT-

[bookmark: _Hlk58314789]LAIKINO ATOKVĖPIO PASLAUGOS VAIKAMS SU NEGALIA, SUAUGUSIEMS ASMENIMS SU NEGALIA IR SENYVO AMŽIAUS ASMENIMS TEIKIMO LAIKO KOREGAVIMO IR INFORMACIJOS PATEIKIMO APIE PASLAUGŲ TEIKĖJUS TVARKOS APRAŠAS

I SKYRIUS
BENDROSIOS NUOSTATOS

	1. Laikino atokvėpio paslaugos vaikams su negalia, suaugusiems asmenims su negalia ir senyvo amžiaus asmenims teikimo laiko koregavimo ir informacijos pateikimo apie paslaugų teikėjus tvarkos aprašas (toliau – Tvarkos aprašas) reglamentuoja atokvėpio paslaugų teikimo laiko koregavimą, trukmę bei informacijos pateikimą apie paslaugų teikėjus Šakių rajono savivaldybėje. 
	2. Tvarkos apraše vartojamos sąvokos:
	2.1. Laikino atokvėpio paslauga – trumpalaikės specialiosios socialinės paslaugos (socialinės priežiūros ir (arba) socialinės globos), teikiamos vaikams su negalia, suaugusiems asmenims su negalia ir (ar) senyvo amžiaus asmenims (toliau – Tikslinė grupė), kuriuos namuose augina, prižiūri ir (ar) globoja (rūpina) kartu gyvenantys šeimos nariai, artimieji, laikinai dėl tam tikrų priežasčių negalintys jais pasirūpinti;
	2.2. Tikslinės grupės artimieji – šeimos nariai, artimieji, kurie namuose gyvena kartu su Tikslinės grupės asmeniu ir jį augina, prižiūri ir (ar) globoja (rūpina);
	2.3. Laikino atokvėpio paslaugos teikėjas – socialinių paslaugų įstaiga, kaip ji apibrėžta Lietuvos Respublikos socialinių paslaugų įstatyme, teikianti laikino atokvėpio paslaugą;
	2.4. kitos Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos neįgaliųjų socialinės integracijos įstatyme, Socialinių paslaugų įstatyme ir kituose teisės aktuose. 
	3. Laikino atokvėpio paslaugos gavėjas – Šakių rajono savivaldybėje gyvenamąją vietą deklaravęs ir faktiškai joje gyvenantis asmuo, kuriam teikiamos specialiosios socialinės paslaugos (socialinės priežiūros ir (arba) socialinės globos paslaugos) ir kuriam reikalinga nuolatinė priežiūra arba slauga:
	3.1. vaikas iki 18 metų, kuriam Lietuvos Respublikos neįgaliųjų socialinės integracijos įstatymo nustatyta tvarka nustatytas neįgalumo lygis ir specialusis nuolatinės slaugos poreikis arba specialusis nuolatinės priežiūros (pagalbos) poreikis;
	3.2. suaugęs asmuo, kuriam Neįgaliųjų socialinės integracijos įstatymo nustatyta tvarka nustatytas ne didesnis nei 55 proc. darbingumo lygis arba didelių ar vidutinių specialiųjų poreikių lygis ir specialusis nuolatinės slaugos poreikis arba specialusis nuolatinės priežiūros (pagalbos) poreikis. 
II SKYRIUS
LAIKINO ATOKVĖPIO PASLAUGOS TEIKIMO BŪDAI IR TRUKMĖ

	4. Laikino atokvėpio paslaugos teikimo būdai ir trukmė numatyti 2020 m. rugsėjo 11 d. Šakių rajono savivaldybės tarybos sprendimu Nr. T-268 „Dėl Laikino atokvėpio paslaugos vaikams su negalia, suaugusiems asmenims su negalia ir senyvo amžiaus asmenims teikimo ir organizavimo  Šakių rajono savivaldybėje tvarkos aprašo patvirtinimo“ patvirtintame apraše.
5. Atsižvelgiant į Tikslinės grupės artimųjų poreikius, laikino atokvėpio paslaugos, organizuojant skirtingas specialiąsias socialines paslaugas, teikimo laikas gali būti koreguojamas paslaugas teikiančios įstaigos nustatyta tvarka. Nepanaudotos vienos paslaugos teikimo valandos gali būti naudojamos kitoms paslaugoms teikti, tačiau bendra laikino atokvėpio paslaugos teikimo trukmė per metus negali viršyti 720 valandų per metus. 

III SKYRIUS
INFORMACIJOS PATEIKIMAS APIE PASLAUGŲ TEIKĖJUS 

	6. Informacija apie laikino atokvėpio teikėjus viešinama Šakių rajono savivaldybės interneto svetainėje www.sakiai.lt, nurodant laikino atokvėpio paslaugos teikėjus, pateikiamas laikino atokvėpio paslaugos teikėjų sąrašas, kuriame nurodomas laikino atokvėpio paslaugos teikėjo pavadinimas, veiklos adresas ir kontaktinis telefono ryšio numeris bei elektroninio pašto adresas.

V SKYRIUS
BAIGIAMOSIOS NUOSTATOS

	7. Dokumentai (įskaitant dokumentus, kuriuose yra asmens duomenų) saugomi Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais. Duomenų subjektų teisės įgyvendinamos Reglamento (ES) 2016/679 ir duomenų valdytojo, į kurį kreipiamasi, nustatyta tvarka.
8. Šis tvarkos aprašas tvirtinamas, keičiamas, papildomas bei naikinamas Šakių rajono savivaldybės administracijos direktoriaus įsakymu.
______________________________

